Europa-Parlamentets og Rådets forordning (EF) nr. 1726/2003

af 22. juli 2003

om ændring af forordning (EF) nr. 417/2002 om fremskyndet indfasning af krav om dobbeltskrogs- eller tilsvarende design for olietankskibe med enkeltskrog

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 80, stk. 2,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Med forordning (EF) nr. 417/2002(4) etableres en ordning for fremskyndet indfasning af kravene om dobbeltskrogs- eller tilsvarende design i MARPOL-konvention 73/78 for olietankskibe med enkeltskrog for at nedsætte risikoen for utilsigtet olieforurening i europæiske farvande.

(2) Kommissionen og medlemsstaterne bør gøre alt for at sikre, at der i 2003 foretages ændringer af MARPOL-konventionen med henblik på at bringe den på linje med denne forordnings ændringer af forordning (EF) nr. 471/2002. Rådet og Kommissionen glæder sig over, at Den Internationale Søfartsorganisation (IMO) er indstillet på at afholde et møde i Komitéen til Beskyttelse af Havmiljøet (MEPC) i december 2003 med henblik på at finde en international løsning med hensyn til fremskyndet udfasning af enkeltskrogede olietankskibe og indførelse af et forbud på kort sigt mod enkeltskrogede olietankskibe, der transporterer svære olier.

(3) Fællesskabet nærer alvorlige betænkeligheder ved, at aldersgrænserne for driften af enkeltskrogede olietankskibe i forordning (EF) nr. 417/2002 ikke er tilstrækkeligt strenge. Disse aldersgrænser bør sænkes yderligere, navnlig på baggrund af forliset af det enkeltskrogede olietankskib af kategori 1 "Prestige", der havde samme alder som "Erika", dvs. 26 år.

(4) Kommissionens meddelelse til Europa-Parlamentet og Rådet om sikkerhed til søs og olietransport indeholdt et forslag om aldersgrænser på henholdsvis 23, 28 og 25-30 år for tre kategorier af enkeltskrogede olietankskibe og de endelige tidsfrister til henholdsvis 2005, 2010 og 2015 for udfasning af sådanne tankskibe. I Kommissionens oprindelige forslag var det fastsat, at forordningen skulle gælde olietankskibe på 600 tons dødvægt og derover. De grænser, der på grundlag af forhandlingerne blev fastlagt i forordning (EF) nr. 417/2002, var mindre strenge på alle områder.

(5) Kommissionen oplyste i sin meddelelse til Europa-Parlamentet og Rådet om skærpelse af sikkerheden til søs efter Prestige-forliset, at den havde til hensigt at forelægge et forslag til forordning med henblik på et forbud mod transport af svær brændselsolie i enkeltskrogede tankskibe på vej til eller fra medlemsstaternes havne.

(6) Rådet opfordrede i sine konklusioner af 6. december 2002 Kommissionen til hurtigt at forelægge et forslag om en fremskyndet udfasning af enkeltskrogede tankskibe og om at indføre tilstandsvurderingsordningen for tankskibe fra 15 år uanset design. Rådet nåede endvidere til enighed om, at svære olier kun bør transporteres i dobbeltskrogede olietankskibe.

(7) Fremskyndet udfasning af enkeltskrogede skibe vil medføre en betydelig stigning i antallet af skibe til ophugning, og det må derfor sikres, at denne ophugning sker på en måde, der er sikker for mennesker og miljø.

(8) Tilstandsvurderingsordningen er udformet til at opdage svagheder i aldrende olietankskibes struktur, og fra 2005 bør den derfor gælde for alle olietankskibe, der er fyldt 15 år.

(9) Europa-Parlamentet krævede i sin beslutning af 21. november 2002 om katastrofen forårsaget af tankskibet Prestiges forlis ud for Galiciens kyst mere effektive foranstaltninger, der kan iværksættes hurtigere, og anførte, at denne tankskibskatastrofe atter har understreget nødvendigheden af en effektiv indsats internationalt og på EU-plan med henblik på mærkbart at forbedre søfartssikkerheden.

(10) Rådet og medlemsstaterne bør give Kommissionen et mandat til at forhandle om gennemførelse af bestemmelserne i denne forordning inden for rammerne af IMO.

(11) Den stigende skibstransport af olie over Østersøen udgør en trussel for havmiljøet, navnlig i vinterperioden, og de olietankskibe, der anløber eller forlader en havn eller offshoreterminal eller ankrer op på en ankerplads i dette område under en medlemsstats jurisdiktion, bør derfor være udstyret med isforstærkning af skibets skrog og et fremdrivningsmaskineri, som opfylder kravene fra medlemsstatens forvaltning, når isforholdene kræver, at der anvendes et isforstærket fartøj.

(12) Det er af afgørende betydning at få andre end medlemsstaterne, navnlig ansøger- og nabolande, til at forpligte sig til at udfase enkeltskrogede olietankskibe.

(13) Fragt- og containerskibe har ofte bunkret svær brændselsolie (Heavy Fuel Oil, HFO) som brændstof i mængder, der langt kan overstige en mindre olietankers ladning. Kommissionen bør snarest forelægge Europa-Parlamentet og Rådet et forslag med henblik på at sikre, at det for nye skibe gælder, at den olie, der er bunkret som brændstof, opbevares i sikre tanke med dobbelte vægge.

(14) De europæiske værfter råder over den nødvendige knowhow til bygning af dobbeltskrogede tankskibe. Kommissionen og medlemsstaterne bør derfor med passende instrumenter og programmer bestræbe sig på at sikre, at den øgede efterspørgsel efter sikre dobbeltskrogede tankskibe, som denne forordning skaber, får positive virkninger for den europæiske skibsbygningssektor.

(15) Forordning (EF) nr. 417/2002 bør ændres tilsvarende -

UDSTEDT FØLGENDE FORORDNING:

Artikel 1

I forordning (EF) nr. 417/2002 foretages følgende ændringer:

1) I artikel 1 tilføjes følgende:"og at forbyde transport af svære olier til eller fra medlemsstaternes havne i olietankskibe med enkeltskrog."

2) Artikel 2, stk. 1 affattes således:

"1. Denne forordning gælder for olietankskibe på 5000 tons dødsvægt og derover, når de

- uafhængigt af flag anløber eller forlader en havn eller offshoreterminal eller ankrer op på en ankerplads under en medlemsstats jurisdiktion, eller

- fører en medlemsstats flag.

Med henblik på artikel 4, stk. 3, finder denne forordning anvendelse på olietankskibe på 600 tons dødvægt og derover."

3) I artikel 3 foretages følgende ændringer:

a) Nr. 10 affattes således:

"10) 'dobbeltskroget olietankskib': et olietankskib, der opfylder kravene om dobbeltskrogs- eller tilsvarende design i regel 13F i bilag I til MARPOL 73/78. Et olietankskib, der opfylder kravene i stk. 1, litra c) i den ændrede regel 13G i bilag I til MARPOL 73/78, betragtes også som et dobbeltskroget olietankskib."

b) Følgende punkt tilføjes:

"14) 'svære olier':

a) råolier med en massefylde ved 15 °C på over 900 kg/m3(5)

b) brændselsolier med en massefylde ved 15 °C på over 900 kg/m3 eller en kinematisk viskositet ved 50 °C på over 180 mm2/s(6)

c) bitumen og tjære og emulsioner heraf."

4) I artikel 4 foretages følgende ændringer:

a) Stk. 1, litra a) og b) affattes således:

"a) for olietankskibe af kategori 1:

- 2003 for skibe leveret i 1980 eller tidligere

- 2004 for skibe leveret i 1981

- 2005 for skibe leveret i 1982 eller senere.

b) for olietankskibe af kategori 2 og 3:

- 2003 for skibe leveret i 1975 eller tidligere

- 2004 for skibe leveret i 1976

- 2005 for skibe leveret i 1977

- 2006 for skibe leveret i 1978 og 1979

- 2007 for skibe leveret i 1980 og 1981

- 2008 for skibe leveret i 1982

- 2009 for skibe leveret i 1983

- 2010 for skibe leveret i 1984 eller senere."

b) Litra c) udgår

c) Følgende stykke indsættes:

"2. For olietankskibe af kategori 2 eller 3, der kun er udstyret med dobbelte bunde eller dobbelte sider, som ikke anvendes til transport af olie, og som strækker sig over hele lastlængden, eller med dobbeltskrogstanke, som ikke anvendes til transport af olie, og som strækker sig over hele lasttanklængden, men ikke opfylder betingelserne for at blive fritaget for bestemmelserne i stk. 1, litra c), i den ændrede regel 13G i bilag I til MARPOL 73/78, kan der uanset bestemmelserne i stk. 1, gives tilladelse til fortsat drift efter den i stk. 1, nævnte dato, forudsat at en sådan drift ikke fortsættes efter årsdagen for datoen for skibets levering i 2015 eller efter 25-årsdagen efter datoen for skibets levering, alt efter hvilken dato der kommer først."

d) Det gældende stk. 2 affattes således:

"3. Uafhængigt af flag er det ikke tilladt for olietankskibe, der transporterer svære olier, at anløbe eller forlade havne eller offshoreterminaler eller at ankre op på ankerpladser under en medlemsstats jurisdiktion, medmindre sådanne tankskibe er dobbeltskrogede."

e) Følgende stykker tilføjes:

"4. Olietankskibe, der udelukkende anvendes i havne og på indre vandveje, kan undtages fra bestemmelsen i stk. 3, hvis de er behørigt godkendt i henhold til lovgivningen om sejlads på indre vandveje.

5. Olietankskibe med en dødvægt på under 5000 tons skal opfylde kravene i stk. 3 senest på årsdagen for skibets levering i 2008.

6. Indtil den 21. oktober 2005 kan en medlemsstat tillade et isforstærket enkeltskroget olietankskib - udstyret med dobbelte bundtanke, der ikke anvendes til transport af olie, og som strækker sig over hele lasttanklængden - der transporterer svære olier, at anløbe eller forlade en havn eller en offshoreterminal eller ankre op på en ankerplads under den pågældende medlemsstats jurisdiktion, når isforholdene kræver anvendelse af et isforstærket fartøj, forudsat at den svære olie udelukkende transporteres i olietankskibets centrale tanke."

5) Artikel 5 affattes således:

"Artikel 5

Overholdelse af tilstandsvurderingsordningen for olietankskibe af kategori 2 og 3

Uanset flag er det ikke tilladt for et enkeltskroget olietankskib, der er fyldt 15 år, at anløbe eller forlade havne eller offshoreterminaler eller ankre op på ankerpladser under en medlemsstats jurisdiktion efter årsdagen for datoen for skibets levering i 2005 for skibe af kategori 2 og skibe af kategori 3, medmindre det opfylder kravene i tilstandsvurderingsordningen, der nævnes i artikel 6."

6) Artikel 6 affattes således:

"Artikel 6

Tilstandsvurderingsordning

For så vidt angår artikel 5 anvendes den tilstandsvurderingsordning, der er vedtaget ved MEPC-resolution 94 (46) af 27. april 2001, som ændret."

7) I artikel 8 affattes indledningen i stk. 1 således:

"1. Uanset bestemmelserne i artikel 4, 5 og 7 kan en medlemsstats kompetente myndigheder med forbehold af nationale bestemmelser under ekstraordinære omstændigheder tillade et skib at anløbe eller forlade havne eller offshoreterminaler eller ankre op på en ankerplads under den pågældende medlemsstats jurisdiktion, når:"

Artikel 2

Formandskabet for Rådet, der handler på vegne af medlemsstaterne, og Kommissionen skal sammen informere IMO om vedtagelsen af denne forordning og i denne forbindelse henvise til artikel 211, stk. 3, i De Forenede Nationers havretskonvention.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 2003.

Europa-Parlamentets vegne

P. Cox

Formand

På Rådets vegne

G. Alemanno

Formand

(1) Endnu ikke offentliggjort i EUT.

(2) EUT C 133 af 6.6.2003, s. 97.

(3) Europa-Parlamentets udtalelse af 4.6.2003 (endnu ikke offentliggjort i EUT) og Rådets afgørelse af 22.7.2003.

(4) EFT L 64 af 7.3.2002, s. 1. Ændret ved forordning (EF) nr. 2099/2002 (EFT L 324 af 29.11.2002, s. 1).

(5) Dette svarer til en API/gravitet, der er lavere end 25,7.

(6) Dette svarer til en kinematisk viskositet på over 180 cSt.